Gemeenskap rou ná skietdood van onderwyserThulani Manqoyi, ŉ 53-jarige onderwyser verbonde aan die Heinz Park Primary School, is Dinsdagoggend op die skoolterrein doodgeskiet. (Foto: Facebook) Die gemeenskap van Philippi in Kaapstad is in rou gedompel ná die dood van ŉ geliefde onderwyser in wat deur sommiges as ŉ sluipmoordaanval bestempel word. Thulani Manqoyi, ŉ 53-jarige onderwyser verbonde aan die Heinz Park Primary School, is Dinsdagoggend op die skoolterrein doodgeskiet terwyl hy omstreeks 07:45 in die parkeerterrein van die skool in sy motor gesit het. Hy het op die toneel gesterf, terwyl talle mense, onder wie leerders, verslae toegekyk het. Twee verdagtes het kort tevore by die skool ingestap en die eerste skoot het net daarna geklap. Die twee het daarna te voet gevlug. Die skool kon nie Woensdag vir kommentaar bereik word nie, maar talle boodskappe van medelye is ná Manqoyi se dood op sosiale media gedeel. Manqoyi is beskryf as ŉ onderwyser wat ŉ groot rol in die lewe van sy studente gespeel het en sy dood is as ŉ groot verlies vir die onderwysberoep bestempel. Bongani Maqungwana, woordvoerder van die Samora Machel-gemeenskapspolisiëringsforum (GFP), sê een van die verdagtes het glo ŉ vuurwapen op ŉ veiligheidswag gerig, waarna die twee die skoolterrein binne is. Die twee is volgens inligting wat tot dusver ontvang is, vermoedelik oudleerders van die skool. “Ons weet nie wat die motief was nie en ons het ŉ beroep op die hele gemeenskap gedoen om waaksaam te bly, asook op die polisie om beamptes in die omgewing te ontplooi. “Ons weet nie of dit net hy was na wie hulle gesoek het nie …” sê Maqungwana. Volgens Maqungwana het talle leerders net by die skool aangekom toe die skietery plaasgevind het. “Die kinders het hul onderwyser in die kar sien lê, hulle het gesien wat gebeur het. En selfs al het hulle nie die skietery gesien nie, het hulle steeds sy liggaam in die motor gesien. “Ons weet nie meer of ons veilig in dié land is nie. [Manqoyi] was veronderstel om veilig by sy werkplek te wees.” Ook die minister van basiese onderwys, Angie Motshekga, het gesê dit is kommerwekkend dat misdadigers mense steeds terroriseer in wat veronderstel is om ŉ veilige omgewing te wees. Motshekga het ook haar skok en hartseer oor die “grusame moord” te kenne gegee. “Die getal gewelddadige misdade teen ons onderwysers in skole of enige ander plek in die gemeenskap is uiters ontstellend. Ons veroordeel enige vorm van geweld in ons skole,” sê Motshekga. “Ons werk saam met die polisie om die veiligheid van ons onderwysers, leerders en die hele skoolgemeenskap teen misdadigers te verseker wat voortgaan om hulle te terroriseer in die veilige omgewing wat skoolterreine veronderstel is om te wees.” Motshekga sê die departement sal intussen sy veldtog teen geweld in skole verskerp. Volgens die minister is die veiligheid van onderwysers, ander personeel en leerders ŉ gesamentlike verantwoordelikheid van die gemeenskap en dat almal moet saamwerk om geweld en misdadigheid, veral op skoolterreine, te beëindig. Niemand is nog in verband met die voorval aangekeer nie.